รองนายกรัฐมนตรีและรัฐมนตรีว่าการกระทรวงกลาโหม ระบุ การแสดงความคิดเห็นทางการเมืองของผู้บัญชาการทหารบก และกรณีหมายเรียกตามมาตรา 116 หัวหน้าพรรคอนาคตใหม่ จะไม่ทำให้เกิดปัญหาความขัดแย้ง
พล.อ.ประวิตร วงษ์สุวรรณ รองนายก รัฐมนตรีและรัฐมนตรีว่าการกระทรวงกลาโหม กล่าวถึงกรณี พล.อ.อภิรัชต์ คงสมพงศ์ ผู้บัญชาการทหารบก ให้สัมภาษณ์ถึงกรณีมีกลุ่มบุคคลมีแนวคิดเปลี่ยนแปลงการปกครอง ว่า ไม่ทราบ ต้องไปถามผู้บัญชาการทหารบก และไม่ทราบว่าเป็นการส่งสัญญาณใดๆ หรือไม่ ส่วนมีความห่วงกลุ่มคนมีแนวคิดเปลี่ยนแปลงการปกครองหรือไม่นั้น ย้ำว่าทุกอย่างทำตามกฎหมาย ซึ่งต้องไปดูว่ากฎหมายที่มีอยู่มีอะไรบ้าง เช่นเดียวกับกรณีนายธนาธร จึงรุ่งเรืองกิจ หัวหน้าพรรคอนาคตใหม่ ถูกแจ้งข้อหาตามประมวลกฎหมายอาญามาตรา 116 ว่าผิดหรือไม่ ว่ายังไม่รู้ คงต้องให้เจ้าหน้าที่ดำเนินการสืบสวนสอบสวนสำนวนต่างๆ ตามกฎหมาย จึงไม่ต้องเป็นห่วงในเรื่องนี้        รองนายกรัฐมนตรีและรัฐมนตรีว่าการกระทรวงกลาโหม กล่าวว่า แม้ในช่วงเวลานี้เป็นเวลาสำคัญของประเทศ แต่การดูแลรักษาความเรียบร้อยในภาพรวมยังเป็นไปตามปกติ และเชื่อว่าการให้สัมภาษณ์ของผู้บัญชาการทหารบก และกรณีการแจ้งความของนายธราธร จะไม่ทำให้เกิดความขัดแย้ง